钦定古今图书集成/明伦汇编/官常典/第800卷 > 谭昌言
## 钦定古今图书集成/明伦汇编/官常典/第800卷 > 谭昌言

按《明外史》本传：“昌言，字圣俞，嘉兴县人。万历二十二
年，举乡试第一。越七年，第进士，授常熟知县。精敏，优
吏才，决狱治赋，人不能欺。寻调婺源，开江湾金筑岭，
以避芙蓉五领之险。母服除，起官。栾城东乡四十村，
旧苦无井，昌言为开凿三百，每井得溉田四十亩，而
费谷仅九百石。三理剧邑，处之若家事，民咸爱之。稍”
迁南京职方主事，进车驾员外郎郎中。福王之国，洛
阳需马快船五百，期已近，船尚滞通湾，尚书以为忧。
昌言请遣官赉赀往修，尚书从之，事果克办。父服除入为车驾郎中，以右参议督福建学政。精于较阅，有
以私书请托者，以寸《褚侑》原函还之。天启元年迁山
东按察副使，监军登、莱。时辽左用兵，登、莱为要地，士
马云集。明年正月，广宁失守，辽人浮海避难者，胥集
于登、莱。昌言以四月抵任，适巡抚陶朗先被劾杜门，
诸军乘间鼓噪。昌言责总兵沈有容曰：“抚军方谢事，
而大帅纵兵鼓噪，可乎？”有容急传箭禁止，捕治其魁，
乱少定。昌言曰：“登城斗大，聚卒四万，月费饷金万五
千。仓无见粮，纵暂戢，亦终乱尔。”乃建议散之，一月间
客兵遣去者过半，民获安堵。时辽人来归者日众，昌
言尽心抚恤，有资者遣往四方，馀安置属邑，分地授
廛，而资其牛种，禁居民不得凌轹，流民安之。潍县令
与辽将构隙，诬辽人为变。山东巡抚王惟俭仓皇疏
闻，诏登镇发兵协剿。登营多辽人，闻之汹汹，昌言单
舆入其营，大言曰：“辽人，吾人，辽将，吾将也，何为？”发兵
握其将李性忠手，令遣使安抚，果不烦兵而定。毛文
龙据海岛时，掠平民，毒其舌献俘。昌言知其伪，留而
饮食之，解其毒，旬日能言，则皆辽人也，悉遣为农。朝
鲜李倧篡位，遣使请封爵，过登，文龙为之介，以珍物
为赠。昌言却之曰：“逆贼不讨而封之，非国典也。拒其
舟毋得近。”迂道往天津去。四年迁莱州海防右参政。
明年举治行卓异，文龙数献首功，昌言弗为勘报。文
龙积怒，深结魏忠贤，得举刺。文吏遂诬构理饷同知
翟栋，忠贤即矫旨逮之。昌言顿足曰：“以我故累廉吏，
何以生为？”愤懑不食，呕血卒，年五十五。崇祯改元，其
子援以死勤事例，请恤于朝，赠太仆寺卿，予祭葬，荫
一子，异数也。子三：贞默、贞良，皆进士，官主事；贞硕，天
启中举于乡。